Na temelju članka 82. stavak 2. Pravilnika o proračunskom računovodstvu i računskom planu („Narodne novine“ broj 124/14, 115/15, 87/16. i 3/18) i članka 32. Statuta Općine Kalnik („Službeni glasnik Koprivničko-križevačke županije“ broj 5/13. i 4/18) Općinsko vijeće Općine Kalnik na 13. sjednici održanoj 20. travnja 2019. donijelo je

**ODLUKU**

**o raspodjeli rezultata poslovanja Općine Kalnik za 2018. godinu**

Članak 1.

 Odlukom o raspodjeli rezultata poslovanja Općine Kalnik za 2018. godinu (u daljnjem tekstu: Odluka) utvrđuje se raspodjela rezultata poslovanja Općine Kalnik za 2018. godinu, kojeg čini stanje na osnovnim računima podskupine 922 – višak/manjak prihoda na dan 31. prosinca 2018. godine:

- 92211 - višak prihoda poslovanja u svoti 3.653.755,99 kuna,

- 92213 - višak primitaka od financijske imovine u svoti 180.000,00 kuna,

- 92222 - manjak prihoda od nefinancijske imovine u svoti 4.148.261,88 kuna,

- 92223 – manjak primitaka od financijske imovine u svoti 200.000,00 kuna.

Članak 2.

 Ostvareni višak primitaka od financijske imovine u svoti 180.000,00 kuna raspoređuje se za pokriće dijela manjka primitaka od financijske imovine.

 Dio ostvarenog viška prihoda poslovanja u svoti 20.000,00 kuna raspoređuje se za pokriće dijela manjka primitaka od financijske imovine.

 Dio ostvarenog viška prihoda poslovanja u svoti 3.633.755,99 kuna raspoređuje se za pokriće dijela manjka prihoda od nefinancijske imovine

Članak 3.

 Preostali manjak prihoda od nefinancijske imovine u svoti 514.505,89 kuna nalazi se na računu 92222.

Članak 4.

 Ova Odluka stupa na snagu danom donošenja.

**OPĆINSKO VIJEĆE**

**OPĆINE KALNIK**

KLASA: 400-05/19-01/01

URBROJ: 2137/23-19-3

Kalnik, 20. travnja 2019.

**PREDSJEDNIK:**

Igor Tomić, univ.bacc.ing.mech.

OBRAZLOŽENJE

Temelj za donošenje Odluke je članak 82. stavak 2. Pravilnika o proračunskom računovodstvu i računskom planu („Narodne novine“ broj 124/14, 115/15, 87/16. i 3/18).

Članak 82.

(1) Saldo na kraju godine na podskupini 922 utvrđuje se prebijanjem računa viškova i manjkova po istovrsnim kategorijama i izvorima financiranja (višak prihoda poslovanja i manjak prihoda poslovanja, višak prihoda od nefinancijske imovine i manjak prihoda od nefinancijske imovine, višak primitaka od financijske imovine i manjak primitaka od financijske imovine) na razini osnovnog računa. Za iznose koji su bili evidentirani tijekom godine na računima kapitalnih prijenosa sredstava, a to su: 63121 Kapitalne pomoći od inozemnih vlada u EU, 63122 Kapitalne pomoći od inozemnih vlada izvan EU, 63221 Kapitalne pomoći od međunarodnih organizacija, 63241 Kapitalne pomoći od institucije i tijela EU, 6332 Kapitalne pomoći proračunu iz drugih proračuna, 6342 Kapitalne pomoći od izvanproračunskih korisnika, 6352 Kapitalne pomoći izravnanja za decentralizirane funkcije, 6362 Kapitalne pomoći proračunskim korisnicima iz proračuna koji im nije nadležan, 6382 Kapitalne pomoći iz državnog proračuna temeljem prijenosa EU sredstava, 6632 Kapitalne donacije te 67121 Prihodi iz nadležnog proračuna za financiranje rashoda za nabavu nefinancijske imovine, a koji su utrošeni za nabavu dugotrajne nefinancijske imovine zadužuje se račun viška ili manjka prihoda poslovanja, a odobrava račun viška ili manjka prihoda od nefinancijske imovine. Za iznose prihoda od nefinancijske imovine koji su tijekom godine utrošeni za financiranje rashoda poslovanja koji pripadaju kategoriji kapitalnih rashoda u skladu sa člankom 70. stavkom 2. Zakona o proračunu, zadužuje se račun viška ili manjka prihoda od nefinancijske imovine, a odobrava račun viška ili manjka prihoda poslovanja. Proces korekcije provodi se i za iznose prihoda od nefinancijske imovine koji su tijekom godine utrošeni za financiranje izdataka za ulaganje u dionice i udjele trgovačkih društava, te otplate glavnice temeljem dugoročnog zaduživanja.

(2) Stanja utvrđena na osnovnim računima podskupine 922 i iskazana u financijskim izvještajima za proračunsku godinu raspodjeljuju se u sljedećoj proračunskoj godini u skladu s Odlukom o raspodjeli rezultata i uz pridržavanje ograničenja u skladu s propisima iz područja proračuna.